Afrikaans: Na 1994 was daar ’n algemene verwagting dat desentralisering van magte ouers in skoolbeheerliggame aansienlike mag sou gee oor die beheer van skole betreffende die aanstelling en die aanbeveling van personeel vir aanstelling. Dit het gelyk of die Suid-Afrikaanse Skolewet van 1996 aan dié verwagtinge voldoen. ’n Reeks wetswysigings sedertdien het oënskynlik die gesag van ouers in dié verband afgetakel. Hierdie artikel analiseer die magte wat ouers circa 1996 in dié verband ontvang het, die veranderings wat sedertdien aangebring is en voer aan dat die mees onlangse veranderings nie noodwendig die einde van desentralisering beteken nie.